  Майя Бывальцева 27-тӥ коньывуонэ Ижкарысь Кызьпу арамаез умоятонлэсь нырысь-валысь учкетсэ (концепцизэ) онлайн амалэн тодматон ортчоз. Со сярысь Удмуртиысь Интывылэз азинтонъя центрлэн пресс-службаез ивортӥз. Кызьпу арама – Ижкарын одӥгез тужгес кулэлыко инты, сое азинтон трос адямиослы тунсыко. Соин ик парке ветлӥсьёс но со интывыл понна кылкутӥсьёс куспын вераськонэз радъяны кулэ Яков Вдовин, Интывылэз азинтонъя центрысь бюролэн кивалтӥсезТодматон 18 час 30 минутэ кутскоз. Ужрадэ пыриськон понна чӧлскетъя пусйиськыны кулэ. Ижкарын улӥсьёс Кызьпу арамаез умоятонъя юанъёссэс сётыны но асьсэлэсь дэмланъёссэс вераны быгатозы. Азьвылгес карын улӥсьёс пӧлын паркез тырмытонъя юалляськон ортчытӥзы. Вань ӵектонъёсты учкетэз дасясьёслы сётӥзы. Кызьпу арамаез умоятонъя ӵектосэз эскеронъёс улсын ми та интывыллэсь концепцизэ удмурт мотивъёсын кар парк шуыса пусйим. Но эстетикаез сяна, ужан ласянь ӧръёсты но пусйыны кулэ – ужрадъёс ортчытъян но коммерци Вероника Чуракова, «Парки Ижевска» огазеяськонлэн кивалтӥсезлэн воштӥсезОнлайн амалэн тодматон бере нырысь-валысь концепциез udmurt.city/brizh сайтысь учкыны луоз. Озьы ик 8-тӥ шуркынмонозь мылкыд карисьёс паркез умоятонъя мылкыдзэс вераны но дэмланъёссэс кельтыны быгатозы. Тодэ вайытом, Кызьпу арамез умоятон 2021-тӥ арын кутскоз. Ватсалом, 2017-тӥ арын «Удмурт Кенеш» огазеяськон Кызьпу арамаез умоятонъя концепциез дасяз вал ини. Нош 2018-тӥ арын парк «Формирование комфортной городской среды» федерал ӵектос улсын умоятоно интывылъёсын лыдметэ пыриз. Тегъёс: Мерлык Ижкар Удмуртия паркъёс умоятон Кызьпуарама  